text: Fosas: 'volem normalitzar les propostes d'arrel en les programacions culturals'
  Avui a ManresaDiari parlem amb Jordi Fosas (Olot, 1976), nou director de la Fira Mediterrània de Manresa. Professional amb una llarga trajectòria vinculada amb el món de la cultura popular, a través del Cercle de Cultura Tradicional i Popular Marboleny i el festival Ésdansa de les Preses. La 22a edició de la fira arrenca dijous que ve amb 'una mirada a l'arrel que parla de present', destaca Fosas. La Mediterrània tindrà 103 espectacles de 117 companyies: 76 de catalanes, 22 de l'Estat i 19 d'internacionals, i 28 seran estrenes.
  Jordi Fosas, director artístic de Fira Mediterrània, repassant la graella de la Fira
  CERTÀMENS / Redacció
  Fosas remarca que es vol posicionar la Fira com a certamen estratègic de les propostes artístiques que utilitzen l'arrel, la tradició i la cultura popular com a motor creatiu. El certamen treballa amb l'arrel tradicional, el patrimoni i l'herència cultural (les tradicions, els costums, l'art, el llenguatge, l'entorn, el paisatge...); passant per les associacions de cultura popular i el sector professional, els artistes que creen a partir de la tradició.
  El nou director de la Fira explica que un dels objectius del certamen és aconseguir 'tenir mercat', és a dir, que els professionals que venen al certamen contractin. 'Volem normalitzar les propostes d'arrel en les programacions culturals del país', subratlla Fosas.
  La 22a Fira Mediterrània s'articula en les mirades, joves i gènere. El certamen, explica Fosas, acollirà diverses propostes d'artistes amb trajectòries consolidades en l'àmbit contemporani. L'espectacle inaugural n'és un bon exemple, on la transgressora coreògrafa Sol Picó farà un viatge a l'essència de la cultura popular valenciana.
  El nou director artístic es mostra engrescat en el projecte i afronta aquesta primera fira amb moltes ganes, les mateixes que transmet quan parla de la cultura del nostre país.
  El programa dedica una especial atenció als artistes emergents. Destaquen, per exemple, les propostes d'Arnau Obiols, amb un projecte musical personal i íntim, que transporta els oients al Pirineu més ancestral, el duet Criatures (gralla i acordió diatònic) i la guanyadora de la darrera edició del Concurs Sons de la Mediterrània, la barcelonina Clàudia Cabero.
  El focus de la Fira, que cada any està dedicat al patrimoni immaterial d'una zona geogràfica, recau aquest any en l'illa de Sardenya. La delegació la formaran un grup de 60 representants de diverses formacions de cultura popular i artesans tradicionals.
  Un estudi realitzat per l'Ajuntament de Manresa estima que el teixit empresarial de Bages ha disminuït la seva facturació en 613,1 milions d'euros